Palkansaajien tutkimuslaitoksen vanhempi tutkija Ohto Kanninen esittää Demokraatin viikkolehdessä kannabista lailliseksi, verolle ja Alkoon myyntiin.

Rane Aunimo

— Yhdysvalloissa Coloradon osavaltiossa siirryttiin kannabiksen osalta vastaavanlaiseen järjestelyyn vuoden 2014 alusta. Vuonna 2015 Suomen kokoisessa Coloradossa kerättiin matalilla veroilla kannabiksesta noin 130 miljoonan dollarin veropotti.

— Jotta kannabis voidaan verottaa, tulee sen myynti tietysti laillistaa.

Jos katastrofi syntyy, kannabista voi olla vaikeaa enää vetää pois Alkon hyllyiltä.

Kannisen mukaan Suomessa laillistaminen olisi suhteellisen helppo toteuttaa, sillä Alko tarjoaa jo testatun ja toimivan jakeluverkon, joka ei myy alaikäisille.

— Julkinen sektori voisi ainakin aluksi ottaa hoitaakseen myös kannabiksen tuotannon.

Kanninen kysyy, aiheuttaisiko kannabiksen laillistaminen ja verottaminen sosiaalipoliittisen katastrofin. Ja vastaa itse.

— Ikävä kyllä tähän kysymykseen ei voi luotettavasti etukäteen vastata. Jos katastrofi syntyy, kannabista voi olla vaikeaa enää vetää pois Alkon hyllyiltä. Tässä ehdotuksessa on siis riskinsä, jotka tulee punnita tarkoin.

Kannisen mukaan kannabiksen laillistaneissa Uruguayssa tai Yhdysvaltain osavaltioissa ei ole havaittu sosiaalista katastrofia ainakaan lyhyellä aikavälillä. Hän muistuttaa, että pitkällä aikavälillä tai Suomessa vaikutukset voivat olla erilaisia.